Sa Pinagdodolotan

SA PINAGDODOLOTAN

Plumang nakakaptan, dai ka mag-ontok
gamita na rikas asin kosog
ika an magdara nin sakuyang dolot
ki D. Eustaquiong pili kong katood.

Pakaliniga an gabos mong gira
mani mga letrang maka-ogma baya'
pangatamanan mong daing pagkapara'
dai man nin  ogsong, asin daing sala'.

Enot mong gibohon magpakumbaba ka
sa pagdodolotan kon minaatubang na
an biyong paggalang iyong ipakita
saka mo gamiton an pagtaratara.

Sa mga gira mong nani-tataramon
an kaliwanagan dai paglingawon
nama' tuyawan ka, saka kon hapoton 
nin  saimong tuyo, ini an sabihon.

Ako an sinugong magdara nin atang
nin si'mong katood na namomootan
sabihon ko pa daw na saiyang ngaran!
dai na, ta talastas mong daan.

Aso kamong duwa idto sa Colegio
na naghihinonod, pinagmama'wot mo
an totoong buhay ni San Eustaquio
pintakasi asin kasangay mong Santo.

Nanuga' saimong mahaman kaiyan
su panuga' niya bakong kaputikan
ta minsan nagtios nin dakulang pagal
puka asin sakit, inotob giraray. 

Paliwanag 

An rawitdawit na ini sinasabi ni Maria Lilia Realubit Realubit, Marioa Lilia F. Mariano Perfecto: Writer, Translator and Publisher, sarong artikulo nagluwas sa Katipon Gawad Bonifacio sa Panitikan, pinalagda' kan NCCA, 1998  na tinokda' ni Mariano Perfecto asin  pinalagda' sa Kalendariong Bikol. Iginuhit sa modernong pakasurat.

Toltolan


Kategorya:Mga rawitdawit

Kategorya:Literaturang Bikolnon